ועדת הכלכלה, כנסת 20, פרוטוקול מספר 794, 2018-06-25 11:50

יאשה יורבורסקי: שלום לכולם.

יאשה יורבורסקי: כשהתחלנו לטפל בכל הנושא של הגז הטבעי באמצע שנות התשעים לא היה לנו פה כלום, והיינו צריכים להתחיל ממשהו.

יאשה יורבורסקי: כדי להתחיל לתכנן את המערכת היינו צריכים לבחור basic, איזה תקן בסיסי שעל-פיו נתכנן את המערכת.

יאשה יורבורסקי: בדקנו שורה של תקנים, וקיבלנו החלטה, בטח לא לבד, היו גם ועדות, שמה שמתאים למדינת ישראל זה התקן ההולנדי להולכת גז טבעי.

יאשה יורבורסקי: ולמה הולנד?

יאשה יורבורסקי: כי אנחנו מאוד מאוד דומים להם מבחינת צפיפות האוכלוסין, מבחינת המורכבות.

יאשה יורבורסקי: התקן ההולנדי גם איפשר לנו מערכי בטיחות יחסית קטנים.

יאשה יורבורסקי: יחד עם זאת, איכות התכנון וההקמה מאוד מאוד גבוהה, ובקרת איכות מאוד מאוד גבוהה.

יאשה יורבורסקי: ככה עבדנו שנים רבות, ואז עוד נעשה צו בטיחות ב-1997.

יאשה יורבורסקי: עם הזמן למדנו את המערכת, גם התקדמנו טכנולוגית, ואמרנו: אוקיי, בואו נעשה עכשיו תקן ישראלי כדי להסדיר את העניין, כי יש גם דרישות מקומיות.

יאשה יורבורסקי: לקחנו יועץ אמריקני וגם אירופי, שניהם הציעו להשאיר כבייסיק את התקן ההולנדי, אבל להכניס דברים שחייבים להכניס, כי הם מתאימים למדינת ישראל ולא כל כך להולנדים ולאחרים.

יאשה יורבורסקי: בתכל'ס אנחנו כבר היום עובדים על-פי התקינה הישראלית, וסך הכול באנו לכאן כדי להסדיר את זה בצו הבטיחות.

יאשה יורבורסקי: לא יכול להיות שיש לנו תקינה ישראלית מלפני כמה שנים ויש לנו את צו הבטיחות של 1997.

יאשה יורבורסקי: זה הצו שבא להסדיר את העניין.

יאשה יורבורסקי: על הדבר הזה עבדנו בשיתוף פעולה עם הקליינט הראשי שהוא קודם כול נתג"ז, הקליינט המשני שהם ספקי גז טבעי, החברות הגדולות שמספקות גז, שגם הן צריכות את הרישיונות.

יאשה יורבורסקי: קיימנו שימוע, ואלו התוצרים.

יאשה יורבורסקי: לדעתי התוצרים בסדר גמור, כי לפי זה עובדים, ו-15 שנה המערכת מתקתקת כמו שעון.

יאשה יורבורסקי: התקן בתכל'ס מורכב מהתקינה הישראלית, שזה ת"י 5664 חלק 1 ו-2.

יאשה יורבורסקי: למערכת ההולכה יש סיווג אזורי סיכון, שזה גם תקן ישראלי שכבר נוצר בזמן כשעשינו את תקן 6464.

יאשה יורבורסקי: דרך אגב, נשאר מהצו הקודם תקן 413, שזה תקן לרעידת אדמה, משם היינו צריכים לקחנו את התאוצות כדי לחשב את העמידות של מערכת הגז לרעידות אדמה.

יאשה יורבורסקי: לכל הנושא של הריתוכים לקחנו את תקן2 -3834ISO , שזה כל הנושא של הריתוכים, של הדרישות לריתוכים, כי הנושא הרגיש והחלש ביותר בתחום מערכת הולכת הגז ובכל מערכות התשתית זה החיבורים.

יאשה יורבורסקי: ISO זה תקן עולמי לביצוע ריתוכים.

יאשה יורבורסקי: נוסף תקן מאוד מאוד מאוד חדש, שזה 18086 ISO, זאת ההשפעה של ה-AC corrosion על מערכת ההולכה.

יאשה יורבורסקי: דרך אגב, אנשים לא הבינו, אנשי מקצוע בעולם לא הבינו מה קורה כשבמדינות מתקדמות כמו אנגליה, גרמניה, יפן, פתאום יש תקלות שאין כאלו תקלות במערכות גז טבעי בהולכה במדינות החלשות, במדינות העולם השלישי, לא הבינו למה.

יאשה יורבורסקי: התברר עם הזמן שכמה שהמערכת איכותית יותר מבחינת הבידוד ככה היא פגיעה יותר.

איתן כבל: שזה אומר?

יאשה יורבורסקי: שזה אומר שאם יש לך השראות של חשמל שיורד לך פקק, מה שקורה זה שלצינור הזה יש בידוד שמגן על זה, אבל אם חס וחלילה יש איזושהי פגיעה בבידוד ופתאום המתכת נפתחת, אז כל הכוח של החשמל תוקף לך את הקטע הקטנצ'יק.

איתן כבל: ברור.

יאשה יורבורסקי: דווקא במדינות אחרות שבהן הבידוד הרבה פחות טוב אז השטח לפגיעה הרבה יותר גדול, וסך כול הכוח בפגיעה הרבה יותר קטן.

יאשה יורבורסקי: זה כמו נעלי פלסים, אותו דבר, אתה שם כשאתה נכנס לשטח - - -

איתן כבל: הבנתי, הנושא של שטח מוקשים, נעלי פלסים.

יאשה יורבורסקי: נכון, בשטח מוקשים, אתה שם נעלי פלסים בדיוק מאותה סיבה.

איתן כבל: הבנתי, ואללה, צודק.

איתן כבל: האמת שלא חשבתי על זה, ועכשיו כשאתה אומר את זה פתאום אני מבין.

יאשה יורבורסקי: מי שמצאו את הקשר הם דווקא הגרמנים, ואז העולם הבין את התופעה.

יאשה יורבורסקי: בגלל זה ממליצים מאוד לא לשים במקביל גם את קווי הפלדה עם קווי הולכת החשמל.

יאשה יורבורסקי: תלך במקביל אם אין ברירה, אבל אז יש לך כל מיני התנגשויות עם כל המדידות כדי באמת להגן על זה ככל הניתן.

יאשה יורבורסקי: זאת תקינה חדשה לגמרי שהוכנסה לעולם, ואנחנו מנסים להיות עם העולם, בגלל זה גם הכנסנו אותה לצו הבטיחות.

יאשה יורבורסקי: זאת הפילוסופיה של צו הבטיחות החדש.

יאשה יורבורסקי: עוד פעם, יש כאן גם חבר'ה, מנתג"ז שמשתמשים בתקן הזה, הם יכולים גם להוסיף דברים אם צריך.

איתן כבל: חברים, הערות, התייחסויות.

איתן כבל: אפשר להקריא את הצו?

איתי עצמון: אפשר להקריא.

איתי עצמון: אם יהיו הערות ספציפיות.

איתן כבל: בבקשה, הקראה.

בוריס סגלין: הייתי ממליץ להכניס תקן שאנחנו מתייחסים עוד פעם לאזורי סיכון, שזה 6000-60-079.

בוריס סגלין: אתם הכנסתם תקן שאנחנו מכירים 25/IGEM, מה דעתך להכניס?

יאשה יורבורסקי: תראה, על כל הנושא של אזורי סיווג ואזורי סיכון דיברנו בוועדות התקינה, כי יש כמה שיטות של חישובים של אזורי סיכון.

יאשה יורבורסקי: בוועדות התקינה הוחלט שתקן ישראלי גם לקח בחשבון את ההשפעות של יתר התקנים, וכך הוחלט בוועדות התקינה על-ידי ועדת מומחים, ולאחר מכן על-ידי ועדה טכנית שאישרה את זה.

יאשה יורבורסקי: גם היה שימוע, וגם אישרו את זה.

יאשה יורבורסקי: זאת אומרת, אני ממליץ להשאיר את זה.

יאשה יורבורסקי: דרך אגב, ת"י 25000 גם בא מתקינה בין-לאומית.

שלמה קרסנר: אפשר מילה אחת?

איתן כבל: אפשר שתיים.

איתן כבל: בבקשה.

שלמה קרסנר: אנחנו כמובן מיישמים את כל התקנים שרשומים פה, התקנים הבסיסיים בתוך צו הבטיחות.

איתן כבל: אלה ש-?

שלמה קרסנר: לא, אין אלה, להפך, אנחנו אפילו מחמירים.

שלמה קרסנר: בהנחיות הפנימיות שלנו אנחנו מחמירים אף מעבר לזה.

איתן כבל: תבורכו.

שלמה קרסנר: אבל כמובן שאנחנו עומדים בכל הדרישות הבסיסיות של רשות הגז.

איתן כבל: אתה יודע איך זה, תבורכו, אני תמיד אומר.

איתן כבל: אתה מקריא?

איתן כבל: בבקשה.

צחי בר-ציון: רק אציין בכמה מילים שיש כמה תיקונים שנעשו בתיאום עם היועץ המשפטי של הוועדה, אני גם אקריא אותם תוך כדי.

צחי בר-ציון: אני אקריא קודם מה כתוב, ואז את התיקון שאנחנו מבקשים.

צחי בר-ציון: רשום פה התשע"ז–2017, אבל מאז עבר זמן, אז כמובן שזה התשע"ח–2018.

צחי בר-ציון: יש פה כמה שינויים, אני אקריא את מה שכתוב, ואחרי זה אני אקריא את השינויים.

איתן כבל: רגע.

איתי עצמון: אתה לא קורא מהנוסח שמונח בפני הוועדה.

צחי בר-ציון: אמרתי שאני אקריא את מה שהיה, ואז אני אקריא.

איתן כבל: אין צורך.

איתי עצמון: שלחתם נוסח מתוקן לוועדה.

צחי בר-ציון: סליחה.

איתן כבל: אבל יפה, אני מודה, זה מרשים.

צחי בר-ציון: רק דבר אחד, בנוסח ששלחנו, מכיוון שיש פה שני צווים אז חלה פה טעות סופר, וזה לא בעל רישיון חלוקה, אלא בעל רישיון הולכה.

צחי בר-ציון: זה מהצו השני, כי אלו פשוט שני סעיפים זהים.

איתן כבל: זה כבר תוקן על-ידי היועץ המשפטי קודם.

צחי בר-ציון: אין ספק.

צחי בר-ציון: אז אקריא את המתוקן.

איתי עצמון: אני מציע לעצור כאן, ואני אסביר את התיקון שמסומן בעקוב אחר שינויים.

איתי עצמון: ביקשתי להבהיר שהחובה לפעול לפי התקנים חלה כמובן על בעלי הרישיונות, ולא על כל אדם, ולכן הצעתי להבהיר שלא מדובר על אדם, אלא על בעל רישיון הולכה לפי חוק משק הגז הטבעי.

איתי עצמון: כמובן שהחובות שכתובות כאן אינן גורעות מחובות הרישוי לפי חוק משק הגז הטבעי, דהיינו, ביצוע של אותן עבודות, ככל שהוא טעון רישיון לפי חוק משק הגז הטבעי.

איתי עצמון: ההוראות האלה לא גורעות מהחובות האלה.

איתי עצמון: כלומר, גם אם אדם שחייב בחובת רישוי מבצע את הפעולות האלה ללא רישיון החובות יחולו עליו.

צחי בר-ציון: רק עוד משהו אחד.

צחי בר-ציון: תוך כדי קריאה אנחנו שמים לב שאנחנו חושבים שצריך להוסיף פה גם הגדרה של בעל רישיון הולכה.

איתי עצמון: נוסיף.

צחי בר-ציון: בגלל התיקונים שעשינו פה, רק בשביל הפרוטוקול.

צחי בר-ציון: בוא נגיד, ככל שצריך אז נוסיף.

איתי עצמון: על סעיפים 1 ו-2 אפשר להצביע.

איתן כבל: שיקרא כבר עד הסוף.

איתן כבל: כמה נשאר לנו.

צחי בר-ציון: אז אמשיך להקריא.

איתי עצמון: כאן אני מבקש להעיר לעניין החובה להגיש מפרט.

איתי עצמון: לפי סעיף 24 לחוק משק הגז הטבעי, כדי לבצע עבודות, לרבות שינוי במתקן גז, בעל הרישיון נדרש להגיש לרשות הגז הטבעי מפרט בהתאם להוראות לפי סעיף 24 לחוק משק הגז הטבעי.

איתי עצמון: לכן אני חושב שצריך להבהיר כאן בסעיף 3 לצו, במקום הסיפה "ויגיש בהקדם האפשרי מפרט", אני מציע לכתוב "בכפוף להוראות לפי סעיף 24 לחוק משק הגז הטבעי".

איתי עצמון: דהיינו, יש חובה לבצע את העבודות בהתאם לשינוי באחד מהתקנים, וכמובן שהחובה הזו אינה גורעת מהחובה להגיש מפרט לרשות, ושהרשות כמובן תאשר את המפרט לפי כל ההוראות שחלות על העניין הזה.

צחי בר-ציון: מקובל עלינו.

יאשה יורבורסקי: מקובל.

איתן כבל: בסדר.

איתן כבל: אפשר להצביע?

איתן כבל: הערות היו.

איתי עצמון: עם התיקונים שהוקראו תוך כדי.

איתן כבל: עם התיקונים שהכנסתם.

איתן כבל: תודה.

איתן כבל: מי בעד? ירים את ידו.

איתן כבל: תודה.

איתן כבל: בעד – פה אחד

איתן כבל: הצו אושר.

איתן כבל: תודה.

איתן כבל: הישיבה נעולה.